##

Justiitsministeerium

info@just.ee

Registriosakond

registriosakond@kohus.ee Meie: 11.07.2024 nr 3-2.1.1

**Audiitorkogu pöördumine**

Pöördusime 22.06.2023 teie poole, et selgitada tekkinud olukorda ja põhjuseid, kus juriidilised isikud, millel on raamatupidamise aruande audiitorkontrolli kohustus, ei pruugi jõuda esitada majandusaasta aruannet tähtaegselt. Palusime mõistvat suhtumist juriidiliste isikute sanktsioneerimise otsustamise kaalumisel, kui majandusaasta aruanne on tähtaegselt esitamata audiitorkontrolli kohustuse täitmisest tulenevatel asjaoludel.

Selgitasime ka, et nii Eesti Kaubandus-Tööstuskoda kui ka Audiitorkogu on teinud Rahandusministeeriumile kui audiitortegevuse seaduse koostajale ettepaneku tõsta audiitorkontrolli piirmäärasid ja muuta audiitorkontrolli kohustuslaste ringi. Vastav seaduseelnõu on Rahandusministeeriumi poolt koostatud ja avaldatud ka eelnõude infosüsteemis. Kahjuks on eelnõu menetlusprotsess võtnud rohkem aega kui eeldasime. Arvame, et selles olukorras ei ole õiglane audiitorkontrolli kohustatud isikuid sanktsioneerida, nõudes neilt kiiret audiitorkontrolli kohustuse täitmist ja majandusaastaaruande esitamist, samas kui riik ise on viivitanud tekkinud olukorra lahendamisega.

Meie eelmisele pöördumisele on Tartu Maakohtu registriosakond vastanud järgmiselt:

*Peame lähtuma kehtivast seadusest ja möönma, et taotlusi aruande esitamise tähtaja pikendamiseks ei saa me vastu võtta. 2023. aasta suvel käivitatakse majandusaasta aruannete esitamist jälgiv automaatkontroll, mis nõuab tähtaegselt auditeeritud aruande esitamist. Teavitused, hoiatused ja sanktsioonid on automatiseeritud, iga toimingu vahel on mõistlik aeg puuduste kõrvaldamiseks. Kui aruanded esitatakse mõnekuuse viivitusega, peaks automaatsüsteemi poolt määratud sanktsioonid piirduma süsteemist saadetud hoiatusega. Kindlasti saab ühing pöörduda täiendavate selgitustega registriosakonna poole, sellisel juhul saame lahendada olukorra ühingu põhjendusi ja võimalusi arvestavalt.*

Oma vastuses on registriosakond lisaks märkinud, et loodab, et Audiitorkogu ettepanekud Rahandusministeeriumile aitavad edaspidi vältida tekkinud olukorda. Lisatud on, et Tartu Maakohtu registriosakond püüab leida ka omalt poolt võimalusi olukorra parendamiseks ning loodab, et kohtu kasutuses olevaid tsentraalseid lahendusi täiustatakse.

Oleme arvamusel, et majandusaasta aruannete esitamist jälgiv automaatkontroll ja kohtu kasutuses olevad tsentraalsed lahendused ei tohiks olla takistuseks kaalutlusotsuste tegemisel tekkinud olukorra lahendamisel. Rõhutame veelkord, et ebaõige on kohustatud isikuid trahvida, kui riik ei ole piisavalt kiiresti reageerinud olukorra lahendamiseks, antud juhul audiitorkontrolli piirmäärade tõstmise osas.

Palume veelkord mõistvat suhtumist majandusaasta aruannete esitamisega viivitamisel kuni audiitorkontrolli uute piirmäärade jõustumiseni. Eelnõu kohaselt hakkavad uued audiitorkontrolli piirmäärad kehtima raamatupidamise aruannetele, mille perioodid algavad 1.01.2024 ja hiljem.

Audiitorkogu nimel

*/allkirjastatud digitaalselt/*

Märt-Martin Arengu

Audiitorkogu president

Parda 12 / 10151 Tallinn / +372 664 5180 / info@audiitorkogu.ee / [www.audiitorkogu.ee](http://www.audiitorkogu.ee)

Registrikood 74000151